Voer gevra vir diere ná brande | News24
Voer gevra vir diere ná brande
Werkers van die Gift of the Givers-stigting by van die geskenkte bale voer. Foto: GIFT OF THE GIVERS
Die Gift of the Givers-stigting het 'n beroep op mense gedoen om voer vir perde en ander lewende hawe te skenk.
Die stigting het in 'n verklaring gesê kos en ander mediese voorraad word tans verskaf aan toevlugsoorde vir diere in Knysna, George, Plettenbergbaai, Port Elizabeth en Uitenhage. Ná onlangse brande in die gebiede is talle diere beseer en moet versorg word. Weiding het ook afgebrand.
Luidens die verklaring het 'n rehabilitasieprojek vir bye ook reeds begin. 'n Bykomende versoek is ontvang vir voer vir perde en ander lewende hawe.
Boere in die Vrystaat het reeds hul harte oopgemaak en reeds nagenoeg 1 600 bale voer aan Gift of the Givers geskenk. Die voer kom van Hertzog­ville, Bultfontein, Welkom, Wesselsbron en Ventersburg.
Gift of the Givers het meer as 5 000 kospakkies aan individue en gesinne versprei, voorraad verskaf aan verskeie verspreidingsentrums en het daagliks 'n reeks vloeistowwe en kosartikels aan sowat 1 200 brandweermanne verskaf.